DOI: 10.14457/tu.the.2022.398
title: การประยุกต์ใช้การวิเคราะห์ความสำคัญ-ผลการปฏิบัติเพื่อประเมินคุณภาพบริการคอนโดมิเนียมที่เป็นมิตรกับสัตว์เลี้ยง

description: คอนโดมิเนียมที่เป็นมิตรกับสัตว์เลี้ยงกำลังเป็นที่นิยมในประเทศไทย เนื่องมาจากการดำเนินชีวิตของคนยุคปัจจุบันที่เปลี่ยนแปลงไป มีการใช้ชีวิตแบบอยู่เป็นโสดมากขึ้น รวมถึงการอยู่แบบครอบครัวเล็กที่แต่งงานแล้วไม่มีลูก การเลี้ยงสัตว์เหมือนลูกจึงเข้ามาทดแทนความสมบูรณ์ของการเป็นครอบครัวได้ และเป็นกระแสสังคมที่ได้รับความนิยมในปัจจุบัน ผู้คนที่รักสัตว์เลี้ยงมากๆที่เปรียบเสมือนลูกจะพยายามดูแลสัตว์เลี้ยงเหล่านั้นอย่างดีที่สุด ตั้งแต่เรื่องอาหารการกิน สุขภาพ สุขลักษณะ เสื้อผ้าเครื่องนุ่งห่ม ไปจนกระทั้งที่อยู่อาศัย ผนวกกับการอาศัยอยู่บ้านเดี่ยวที่มีเนื้อที่มากเลี้ยงสัตว์ได้ในกรุงเทพมหานครมีราคาที่สูงมาก คอนโดมิเนียมจึงเป็นตัวเลือกที่เหมาะสม และเพื่อให้สัตว์เลี้ยงอยู่ร่วมกับเจ้าของแบบไม่ลำบาก ไม่ต้องหลบซ่อน รวมไปถึงมีสิ่งอำนวยความสะดวกสำหรับสัตว์เลี้ยง มีวัสดุที่เป็นมิตรกับสัตว์เลี้ยงเพื่อให้สัตว์เลี้ยงมีสบายและมีความสุขที่สุด คอนโดมิเนียมที่เป็นมิตรกับสัตว์เลี้ยงจึงตอบโจทย์คนรักสัตว์ที่สุด งานวิจัยเล่มนี้มีวัตถุประสงค์เพื่อประเมินคุณภาพการบริการของคอนโดมิเนียมที่เป็นมิตรกับสัตว์เลี้ยงว่ามีคุณลักษณะใดบ้างที่มีความสำคัญหรือปัจจัยใดควรปรับปรุงให้ดีขึ้น และเพื่อให้นักพัฒนาอสังหาริมทรัพย์เห็นความสำคัญของผลการประเมินและนำมาวางแผนกลยุทธ์ทางการตลาดหรือปรับปรุงโครงการให้มีกำไรหรือลดต้นทุนได้ รวมถึงปรับปรุงแผนการทำงานให้มีประสิทธิภาพมากยิ่งขึ้น งานวิจัยนี้เก็บรวบรวมข้อมูลโดยการสัมภาษณ์ เก็บแบบสอบถามจากผู้ที่อยู่อาศัยหรือเคยอาศัยอยู่ในคอนโดมิเนียมที่เป็นมิตรกับสัตว์เลี้ยงจำนวน 250 คน ซึ่งจากการวิเคราะห์องค์ประกอบ (Factor Analysis) พบว่า การประเมินคุณภาพบริการคอนโดมิเนียมที่เป็นมิตรกับสัตว์เลี้ยง จากเดิมที่มีทั้งหมด 5 ด้านจากการทบทวนวรรณกรรม จากการศึกษา และเมื่อจัดองค์ประกอบใหม่ พบว่าปัจจัยที่มีผลต่อระดับความสำคัญของผู้อยู่อาศัยในคอนโดมิเนียมที่เป็นมิตรกับจึงได้มิติคุณภาพการบริการใหม่มีทั้งหมด 4 ด้าน ประกอบด้วย 1.ด้านการดูแลเอาใจใส่ (Empathy) 2.ด้านการตอบสนองต่อการบริการ (Responsiveness) 3.ด้านความเป็นรูปธรรมในการบริการ (Tangibility) 4.ด้านคุณลักษณะพิเศษของคอนโดมิเนียมที่เป็นมิตรต่อสัตว์เลี้ยง (Special Attribute of Pets-friendly Condominium) โดยด้านคุณลักษณะพิเศษของคอนโดมิเนียมที่เป็นมิตรต่อสัตว์เลี้ยง ทางโครงการยังทำได้ไม่ดีนัก แต่ก็ยังไม่ต้องเร่งปรับปรุงเนื่องจากผู้อยู่อาศัยก็ให้ระดับความสำคัญที่ต่ำ ในส่วนของด้านการดูแลเอาใจใส่ คือการที่พนักงานนิติบุคคลมีความรู้ และมีข้อมูลที่ถูกต้องในการตอบคำถามให้แก่ผู้อยู่อาศัยอยู่เสมอและผู้อยู่อาศัยในคอนโดมิเนียมได้รับการให้บริการจากพนักงานนิติบุคคลอย่างเท่าเทียมกัน และด้านการตอบสนองต่อการบริการของพนักงานนิติบุคคลส่งมอบข้อมูลเกี่ยวกับการพักอาศัยในคอนโดมิเนียมที่อนุญาตให้เลี้ยงสัตว์ได้อย่างถูกต้อง ชัดเจนและเหมาะสมกับผู้อยู่อาศัย พนักงานนิติบุคคลสามารถแก้ไขปัญหาที่เกิดขึ้นของผู้อยู่อาศัยได้อย่างเหมาะสม และพนักงานนิติบุคคลปฏิบัติต่อผู้อยู่อาศัยด้วยความให้เกียรติอยู่เสมอ และด้านความเป็นรูปธรรมในการบริการ คือการมีสวนเปิดโล่งรอบอาคาร (Pet Park) เพื่อให้สัตว์เลี้ยงได้วิ่งเล่นพักผ่อน ออกกำลังกายพร้อมเจ้าของหรือผู้อยู่อาศัยท่านอื่น สภาพแวดล้อมและบรรยากาศโดยรอบที่อยู่อาศัยดี ปลอดภัยต่อสัตว์เลี้ยงและผู้อยู่อาศัย เช่น การดูแลพื้นที่ส่วนรวมเพื่อไม่ให้มีความสกปรกที่เกิดจากมูลสัตว์ ไม่มีกลิ่นอับชื้น มีอากาศถ่ายเท ปลอดโปร่ง และมีแสงสว่างเพียงพอ ทางโครงการทำได้ดีตามความคาดหวังของผู้อยู่อาศัยที่ผู้อยู่อาศัยให้ระดับความสำคัญที่สูงและผลการปฏิบัติของทางโครงการก็สูงเช่นกัน ทางโครงการจึงควรรักษามาตรฐานที่ดีในเรื่องดังกล่าวไว้และสามารถใช้เป็นจุดขายให้กับโครงการได้